БАТЛАВ: УУЛ УУРХАЙН САЙД БАТЛАВ: ХУУЛЬ ЗҮЙН САЙД

Д.ГАНХУЯГ Х.ТЭМҮҮЖИН

**ТҮГЭЭМЭЛ ТАРХАЦТАЙ АШИГТ МАЛТМАЛЫН ТУХАЙ ХУУЛИЙН ТӨСЛИЙН ҮЗЭЛ БАРИМТЛАЛ**

**Нэг. Хуулийн төсөл боловсруулах болсон үндэслэл, шаардлага**

УИХ 2010 оны 6 дугаар сарын 17-ны өдөр “Ашигт малтмалын хайгуулын тусгай зөвшөөрөл шинээр олгохыг хориглох тухай хууль”-ийг баталж 2010 оны 12 дугаар сарын 1-ийг хүртэл, 2011 оны 2 дугаар сарын 9-ний өдрийн хуулиар 2011 оны 4 дүгээр сарын 30-ныг хүртэл, 2011 оны 6 дугаар сарын 3-ны өдрийн хуулиар 2011 оны 12 дугаар сарын 31-ийг хүртэл, 2012 оны 1 дүгээр сарын 12-ны өдрийн хуулиар Ашигт малтмалын тухай хуулийг шинээр баталж, дагаж мөрдөх хүртэл хайгуулын тусгай зөвшөөрөл олгохыг тус тус хориглосон байдаг. Өөрөөр хэлбэл 2010 оны 6 дугаар сарын 17-ны өдрөөс хойш бараг 3 жилийн хугацаанд ашигт малтмалын хайгуулын тусгай зөвшөөрөл шинээр олгогдоогүй байна.

Хайгуулын тусгай зөвшөөрөл олгохыг хориглосноор хайгуулын тусгай зөвшөөрлийн тоо буурч ашиглалтын тусгай зөвшөөрлийн тоо өссөн нь зарим талдаа сайн боловч зам, барилга, дэд бүтцийн бүтээн байгуулалтын ажил эрчимжиж байгаа өнөө үед тэдгээр бүтээн байгуулалтад шаардлагатай элс, хайрга зэрэг түгээмэл тархацтай ашигт малтмалын хайгуулын ажил зогсонги байдалд орсон нь сөрөг үр дагавартай байна. Барилга, бүтээн байгуулалтад шаардлагатай түгээмэл тархацтай ашигт малтмалын олборлолт Улаанбаатар хотын ойролцоо Туул голын дагуу төвлөрч байгаа нь хотын хүн амын унд, ахуйн хэрэгцээний усан хангамж болон Туул голын экологийн орчинд тодорхой хэмжээний сөрөг нөлөө үзүүлж байна.

Түгээмэл тархацтай ашигт малтмалын хайгуулын ажлыг эрчимжүүлэн нөөцийг тогтоон ашиглалтад оруулж Засгийн газрын үйл ажиллагааны 2012-2016 оны мөрийн хөтөлбөрт тусгагдсан дэд бүтцийн болон бүтээн байгуулалтын арга хэмжээнүүдэд шаардлагатай түүхий эдээр хангах шаардлага зүй ёсоор тавигдаж байна.

“Ашигт малтмалын хайгуулын тусгай зөвшөөрөл шинээр олгохыг хориглох тухай хууль”-ийг 2012 оны 1 дүгээр сарын 12-ны өдөр баталж Ашигт малтмалын тухай хуулийг

шинээр баталж, дагаж мөрдөх хүртэл хайгуулын тусгай зөвшөөрөл олгохыг хориглосон байдаг тул шинээр Түгээмэл тархацтай ашигт малтмалын тухай хуулийг тусгайлан боловсруулж мөрдүүлэн зам, барилга, бүтээн байгуулалтын ажилд чухал шаардлагатай элс, хайрга, дайрга, шохойн чулуу зэрэг түгээмэл тархацтай ашигт малтмалын хайгуулын ажлыг эрчимжүүлэн улмаар ашиглалтын шатанд шилжүүлэх шаардлагатай байгаа болно.

**Хоёр. Түгээмэл тархацтай ашигт малтмалын тухай хуулийн төслийн ерөнхий бүтэц, зохицуулах харилцаа, хамрах хүрээ:**

Түгээмэл тархацтай ашигт малтмалын тухай хуулийн төсөл нь 10 бүлэг, 46 зүйлтэй.

Нэгдүгээр бүлэг нь нийтлэг үндэслэл байх ба 1 дүгээр зүйлд хуулийн зорилт, 2 дугаар зүйлд хууль тогтоомж, 3 дугаар зүйлд хуулийн үйлчлэх хүрээ, 4 дүгээр зүйлд хуулийн нэр томъёоны тодорхойлолт, 5 дугаар зүйлд түгээмэл тархацтай ашигт малтмалын өмчлөл, 6 дугаар зүйлд тусгай зөвшөөрөл эзэмшигчид болон түгээмэл тархацтай ашигт малтмал хайх, ашиглахад тавигдах ерөнхий шаардлагыг оруулна.

Хоёрдугаар бүлэг нь түгээмэл тархацтай ашигт малтмалын талаарх төрийн зохицуулалт байх ба 7 дугаар зүйлд Улсын их хурлын бүрэн эрх, 8 дугаар зүйлд Засгийн газрын бүрэн эрх, 9 дүгээр зүйлд төрийн захиргааны төв байгууллагын бүрэн эрх, 10 дугаар зүйлд төрийн захиргааны байгууллагын чиг үүрэг, 11 дүгээр зүйлд нутгийн захиргааны болон өөртөө удирдах байгууллагын бүрэн эрхийг тусгана.

Гуравдугаар бүлэг нь түгээмэл тархацтай ашигт малтмал хайх асуудал байх ба 12 дугаар зүйлд түгээмэл тархацтай ашигт малтмалын хайгуулын тусгай зөвшөөрөл авахад тавигдах шаардлага, 13 дугаар зүйлд түгээмэл тархацтай ашигт малтмалын хайгуулын тусгай зөвшөөрөл хүссэн өргөдөл гаргах журам, 14 дүгээр зүйлд өргөдлийг бүртгэх, хянан шийдвэрлэх ажиллагаа, 15 дугаар зүйлд түгээмэл тархацтай ашигт малтмалын хайгуулын тусгай зөвшөөрөл эзэмшигчийн эрх, 16 дугаар зүйлд түгээмэл тархацтай ашигт малтмалын хайгуулын тусгай зөвшөөрлийн хугацааг сунгах асуудлыг тус тус зохицуулна.

Дөрөвдүгээр бүлэг нь түгээмэл тархацтай ашигт малтмал ашиглах асуудал байх ба 17 дугаар зүйлд түгээмэл тархацтай ашигт малтмалын ашиглалтын тусгай зөвшөөрөл авахад тавигдах шаардлага, 18 дугаар зүйлд түгээмэл тархацтай ашигт малтмалын ашиглалтын тусгай зөвшөөрөл хүссэн өргөдөл гаргах журам, 19 дүгээр зүйлд өргөдлийг бүртгэх, хянан шийдвэрлэх ажиллагаа, 20 дугаар зүйлд түгээмэл тархацтай ашигт малтмалын ашиглалтын тусгай зөвшөөрөл эзэмшигчийн эрх, үүрэг, 21 дүгээр зүйлд түгээмэл тархацтай ашигт малтмалын ашиглалтын тусгай зөвшөөрлийн хугацааг сунгах асуудлыг тус тус оруулна.

Тавдугаар бүлэг нь түгээмэл тархацтай ашигт малтмалын хайгуулын болон ашиглалтын тусгай зөвшөөрөл эзэмших эрхийг хадгалах нөхцөл байх ба 22 дугаар зүйлд тусгай зөвшөөрөл эзэмших эрхийг хадгалах, 23 дугаар зүйлд тусгай зөвшөөрлийн төлбөр, 24 дүгээр зүйлд тусгай зөвшөөрлийн төлбөр төлөх асуудлыг тусгана.

Зургаадугаар бүлэг нь тусгай зөвшөөрөл эзэмшигчийн үүрэг байх ба 25 дугаар зүйлд тусгай зөвшөөрөл эзэмшигчийн нийтлэг үүрэг, 26 дугаар зүйлд байгаль орчныг хамгаалах, 27 дугаар зүйлд байгаль орчныг хамгаалах талаар хайгуулын тусгай зөвшөөрөл эзэмшигчийн хүлээх үүрэг, 28 дугаар зүйлд байгаль орчныг хамгаалах талаар ашиглалтын тусгай зөвшөөрөл эзэмшигчийн хүлээх үүрэг, 29 дүгээр зүйлд байгаль орчныг хамгаалах шинэчилсэн үнэлгээ, төлөвлөгөөг хянуулах, 30 дугаар зүйлд эд хөрөнгийн хохирлыг нөхөн төлөх, 31 дүгээр зүйлд нутгийн захиргааны байгууллагатай харьцах, 32 дугаар зүйлд эрүүл ахуй, аюулгүй ажиллагааг хангах, 33 дугаар зүйлд уурхайг хаах үед тавигдах шаардлага, 34 дүгээр зүйлд түгээмэл тархацтай ашигт малтмалын нөөц ашигласны төлбөр, 35 дугаар зүйлд мэдээ, тайлан гаргах асуудлыг оруулна.

Долоодугаар бүлэг нь тусгай зөвшөөрөл дуусгавар болох асуудал байх ба 36 дугаар зүйлд тусгай зөвшөөрөл дуусгавар болох үндэслэл, 37 дугаар зүйлд тусгай зөвшөөрлөөр олгогдсон талбайг бүхэлд нь буцаан өгөх, 38 дугаар зүйлд тусгай зөвшөөрлийг цуцлах асуудлыг оруулна.

Наймдугаар бүлэг нь мэдээлэл, төлбөрийн хуваарилалт, нөхөн төлбөр, санхүү бүртгэлийн онцлог байх ба 39 дүгээр зүйлд ашигт малтмалтай холбоотой мэдээлэл, бүртгэлтэй танилцах, 40 дүгээр зүйлд тусгай зөвшөөрлийн төлбөрийг хуваарилах, 41 дүгээр зүйлд улсын төсвийн хөрөнгөөр хайгуул хийсэн ордын нөхөн төлбөр, 42 дугаар зүйлд уул уурхайн үйлдвэрлэлийн санхүү, бүртгэлийн онцлогийг оруулна.

Есдүгээр бүлэг нь тусгай зөвшөөрөлтэй холбогдсон маргааныг шийдвэрлэх асуудал байх ба 43 дугаар зүйлд талбайн хилийн маргааныг шийдвэрлэх, 44 дүгээр зүйлд тусгай зөвшөөрөл эзэмшигч болон газар өмчлөгч, эзэмшигч, ашиглагчийн хооронд гарсан маргааныг шийдвэрлэх, 45 дугаар зүйлд төрийн байгууллагад гомдол гаргах асуудлыг оруулна.

Аравдугаар бүлэг нь хариуцлага хүлээлгэх асуудал байх ба 46 дугаар зүйлд хууль тогтоомж зөрчигчид хүлээлгэх хариуцлагын асуудлыг тусгана.

**Гурав. Хуулийн төсөл батлагдсаны дараа үүсч болох нийгэм, эдийн засаг, хууль зүйн үр дагавар, тэдгээрийг шийдвэрлэх талаар**

Энэхүү хуулийн төсөл батлагдсанаар стратегийн ач холбогдол бүхий болон энгийн ашигт малтмалын хайгуул, ашиглалтын зохицуулалтаас тусдаа түгээмэл тархацтай ашигт малтмалын хайгуул, ашиглалтын эрх зүйн тусгайлсан орчин бүрдэнэ. Үүнээс гадна Засгийн газрын үйл ажиллагааны мөрийн хөтөлбөрт тусгагдсан зам, барилгын бүтээн байгуулалтын ажил болон манай улсын цаашдын бүтээн байгуулалтыг эрчимжүүлэх нөхцөл бүрдэх юм.

**Нийгмийнүрдагавар:**

* Улаанбаатарын хотын ойр орчим Туул голын хөндий дагасан элс, хайрганы тусгай зөвшөөрөлд зохицуулалт хийх нөхцөл бүрдэх;
* Зам, барилга, бүтээн байгуулалтын ажил гүйцэтгэж байгаа хуулийн этгээдүүд дур мэдэн дуртай газраа ухаж сэндийчин элс, хайрга олборлох үйл ажиллагаа зогсох;
* Орон нутагт ажлын байр нэмэгдэх;
* Аймаг, нийслэлийн Иргэдийн төлөөлөгчдийн хурал, Засаг даргад газар нутгийнхаа хаана нь түгээмэл тархацтай ашигт малтмалын тусгай зөвшөөрөл олгох боломжийг бүрдүүлэх;
* Орон нутгийн зүгээс ашигт малтмалын чиглэлээр үйл ажиллагаа явуулахад дэмждэг болно;

**Эдийн засгийн үр дагавар:**

* Засгийн газрын үйл ажиллагааны 2012-2016 оны үйл ажиллагааны хөтөлбөрт тусгагдсан зам, барилгын бүтээн байгуулалтын зорилтууд хэрэгжих;
* Орон нутгийн төсвийн орлого нэмэгдэх;
* Ажлын байр нэмэгдэж, ард иргэдийн амьдралын чанар дээшилнэ.

**Дөрөв. Хуулийн төсөл Монгол Улсын Үндсэн хууль болон бусад хуультай хэрхэн уялдах, түүнийг хэрэгжүүлэх зорилгоор цаашид шинээр боловсруулах буюу нэмэлт, өөрчлөлт оруулах, хүчингүй болгох хуулийн талаар**

Хуулийн төсөл нь Монгол Улсын Үндсэн хууль болон бусад хууль тогтоомжтой нийцэж байгаа ба энэ хуулийн төсөлтэй уялдуулан “Ашигт малтмалын тухай хуульд өөрчлөлт оруулах тухай хууль”-ийн төсөл, “Аж ахуйн үйл ажиллагааны тусгай зөвшөөрлийн тухай хуульд нэмэлт оруулах тухай хууль”-ийн төслийг тус тус боловсруулна.

**---о О о---**

ТҮГЭЭМЭЛ ТАРХАЦТАЙ АШИГТ МАЛТМАЛЫН ТУХАЙ

ХУУЛИЙН ТӨСЛИЙН ТАНИЛЦУУЛГА

Улсын Их Хурал 2010 оны 6 дугаар сарын 17-ны өдөр “Ашигт малтмалын хайгуулын тусгай зөвшөөрөл шинээр олгохыг хориглох тухай хууль”-ийг баталж 2010 оны 12 дугаар сарын 1-ийг хүртэл, 2011 оны 2 дугаар сарын 9-ний өдрийн хуулиар 2011 оны 4 дүгээр сарын 30-ныг хүртэл, 2011 оны 6 дугаар сарын 3-ны өдрийн хуулиар 2011 оны 12 дугаар сарын 31-ийг хүртэл, 2012 оны 1 дүгээр сарын 12-ны өдрийн хуулиар Ашигт малтмалын тухай хуулийг шинээр баталж, дагаж мөрдөх хүртэл хайгуулын тусгай зөвшөөрөл олгохыг тус тус хориглосон. Өөрөөр хэлбэл 2010 оны 6 дугаар сарын 17-ны өдрөөс хойш 3 жилийн хугацаанд ашигт малтмалын хайгуулын тусгай зөвшөөрөл шинээр олгогдоогүй байна.

Хайгуулын тусгай зөвшөөрөл олгохыг хориглосноор хайгуулын тусгай зөвшөөрлийн тоо буурч ашиглалтын тусгай зөвшөөрлийн тоо өссөн нь зарим талдаа сайн боловч зам, барилга, дэд бүтцийн бүтээн байгуулалтын ажил эрчимжиж байгаа өнөө үед тэдгээр бүтээн байгуулалтад шаардлагатай элс, хайрга зэрэг түгээмэл тархацтай ашигт малтмалын хайгуулын ажил зогсонги байдалд орсон нь сөрөг үр дагавартай байна. Түгээмэл тархацтай ашигт малтмалын олборлолт Улаанбаатар хотын ойролцоо Туул голын дагуу төвлөрч байгаа нь хотын хүн амын унд, ахуйн хэрэгцээний усан хангамж болон Туул голын экологийн орчинд тодорхой хэмжээний сөрөг нөлөө үзүүлж байна.

Түгээмэл тархацтай ашигт малтмалын хайгуулын ажлыг эрчимжүүлэн нөөцийг тогтоон ашиглалтад оруулж Засгийн газрын үйл ажиллагааны 2012-2016 оны хөтөлбөрт тусгагдсан дэд бүтцийн болон бүтээн байгуулалтын арга хэмжээнүүдэд шаардлагатай түүхий эдээр хангах шаардлага зүй ёсоор тавигдаж байна.

Монгол Улсын Засгийн газраас өгсөн чиглэл мөн Төрөөс эрдэс баялагийн салбарт баримтлах бодлогын баримт бичигт “Түгээмэл тархацтай ашигт малтмалын тухай хууль”-ийн төслийг боловсруулахаар тусгагдсантул Түгээмэл тархацтай ашигт малтмалын тухай хуулийн төсөл боловсрууллаа.

Уг хуулийн төсөл нь 10 бүлэг, 44 зүйлтэй.

Энэхүү хуулийн төсөлд тусгаснаар түгээмэл тархацтай ашигт малтмалын хайгуулын болон ашиглалтын тусгай зөвшөөрөл олгох үйл ажиллагааг аймаг, нийслэлийн Засаг дарга хэрэгжүүлэх бөгөөд тухайн талбай нь бусад талбайтай давхцал бий эсэх талаар төрийн захиргааны байгууллагаас цахим хэлбэрээр мэдэгдэл авна.

Түгээмэл тархацтай ашигт малтмалын хайгуул, ашиглалтын тусгай зөвшөөрлийг олгох эрхийг аймаг, орон нутгийн захиргаанд шилжүүлснээр тусгай зөвшөөрөл олгох эрх мэдлийн төвлөрөл саарах давуу талтай юм.

Ашиглалтын тусгай зөвшөөрлийг аймаг, нийслэлийн Засаг дарга хайгуулын тусгай зөвшөөрлийн талбайд давуу эрхээр бусад ашигт малтмалын тусгай зөвшөөрөл олгодог зарчмаар олгох юм.Мөн бусад ашигт малтмалын тусгай зөвшөөрөл олгодгоос онцлог зүйл гэвэл улсын төсвийн хөрөнгөөр судалгаа явуулж тогтоосон эрдсийн хуримтлал бүхий талбай болон Ашигт малтмалын тухай хуульд сонгон шалгаруулалтын журмаар тусгай зөвшөөрөл олгох талбайд сонгон шалгаруулалтгүйгээр олгох боломжийг нээж өгсөн.

Ашигт малтмалын нөөц ашигласаны төлбөрийг түгээмэл тархацтай ашигт малтмалын төрөлд 2.5 хувь байхаар тогтоох ба тусгай зөвшөөрлийн төлбөрийн хэмжээг талбайн хэмжээтэй уялдуулан тогтоодог болох зэрэг түгээмэл тархацтай ашигт малтмалын хайгуул, ашиглалтын үйл ажиллагааг татварын бодлогоор дэмжсэн хуулийн төсөл болсон.

Түгээмэл тархацтай ашигт малтмалын тухай хуулийн төсөлд тусгай зөвшөөрөл эзэмшигчийн эрх үүрэг, байгаль орчны өмнө хүлээх үүрэг хариуцлага, тавигдах шаардлага зэргийг тусгасан болно.

Уг хуулийн төсөл батлагдсанаар:

-Засгийн газрын үйл ажиллагааны 2012-2016 оны хөтөлбөрт тусгагдсан бүтээн байгуулалтын зорилтууд хэрэгжих;

-Улаанбаатарын районы Туул голын хөндий дагасан элс, хайрганы тусгай зөвшөөрөлд зохицуулалт хийх нөхцөл бүрдэх;

-Зам, барилга, бүтээн байгуулалтын ажил гүйцэтгэж байгаа хуулийн этгээдүүд дур мэдэн дуртай газраа ухаж сэндийчин элс, хайрга олборлох үйл ажиллагаа зогсох;

-Орон нутагт ажлын байр нэмэгдэх;

Аймаг, нийслэлийн иргэдийн Төлөөлөгчдийн Хурал, Засаг даргад газар нутгийнхаа хаана нь түгээмэл тархацтай ашигт малтмалын тусгай зөвшөөрөл олгох боломжийг бүрдүүлэх;

-Улсын төсвийн болон орон нутгийн төсвийн орлого нэмэгдэх зэрэг нийгэм, эдийн засгийн ач холбогдолтой.

Түгээмэл тархацтай ашигт малтмалын тухай хуулийн төсөл нь Үндсэн хууль болон бусад холбогдох хуультай нийцэж байгаа бөгөөд энэ хуулийн төсөлтэй холбогдуулан Ашигт малтмалын тухай хуульд өөрчлөлт оруулах тухай хуулийн төсөл, Аж ахуйн үйл ажиллагааны тусгай зөвшөөрлийн тухай хуулийн төсөл, Улсын тэмдэгтийн хураамжийн тухай хуульд нэмэлт оруулах тухай хуулийн төслийг боловсруулсан.

Түгээмэл тархацтай ашигт малтмалын тухай хуулийн төсөл болон холбогдох хуульд нэмэлт, өөрчлөлт оруулах тухай хуулийн төсөлд яамдын саналыг тусган Засгийн газрын хуралдаанаар 2 удаа хэлэлцүүлж, Засгийн газрын гишүүдээс хуралдаан дээр гаргасан саналыг тусгаж, Улсын Их Хуралд өргөн мэдүүлэхээр тогтсон болно.

Хуулиудын төсөл, үзэл баримтлал, холбогдох материалыг хавсаргав.

ЗАСГИЙН ГАЗАР